  Туспуктэм: Руслан Нуриахметов Майя Бывальцева Та дыре Удмуртиын коронавирусэн черласьёслэн лыдзы сокем трос ӧвӧл, выль висисьёсты нуналаз 40-лэсь ӧжыт пусъё. Но мукет штамм вуонлы но эшшо одӥг «тулкым» кылдыонлы луонлык бадӟым, соин ик эмчиос калыкез ревакцинаци ортчыны ӧтё. Со сярысь элькунысь тазалыкез утёнъя министерстволэн пресс-службаез ивортӥз. « Та дыре дуннеын «омикрон» штаммлэн пӧртэмлыкез вӧлме, кызьы шуо, стелс-омикрон. Калыклэсь солань-талань ветлэмзэ лыдэ басьтыса, Россиын висисьёслэн лыдзы гужем шорын йылыны кутскыны быгатоз. Черлан учыръёслэн али кулэсмемзы – та висёнлы пумит прививка пуктыны ӵапак тупась дыр » Марина Петренко, Удмуртиысь тазалыкез утёнъя министрлэн воштӥсез 19-тӥ куарусёнлы Удмуртиын вакциналэсь одӥгзэ ке но компонентсэ 697,6 сюрс адями басьтӥз, со пӧлысь 153 сюрслэсь тросэз ревакцинациез ортчиз. Марина Петренколэн верамезъя, элькунамы дэмен иммунитет 50 процентлэсь ӧжыт. Висёнлэсь утиськон понна со тырмыт ӧвӧл. « Интывылын дэмен иммунитет – со вакцинациез, ревакцинациез ортчем но висем муртъёслэн огъя лыдзы. Со лыдпус вошъяське, кылсярысь, висён пыр потэмъёс висемзы бере 6 толэзь ӵоже гинэ лыдэ басьтӥсько. Тросэз элькунамы улӥсьёс таяз арын толшоре, тулыспалэ, берло «тулкым» дыръя, висизы, али соослэн иммунитетсы  пумен лябӟе. Выльысь медаз висьы шуыса, ревакцинациез ортчыны кулэ » Марина Петренко, Удмуртиысь тазалыкез утёнъя министрлэн воштӥсез Солэн кылъёсызъя, Удмуртиын коронавируслэсь вакцина арлыдоослы но, быдэ вуымтэослы но тырмыт. Эмъяськонниосын 135 сюрслэсь трос доза вакцина вань. Вакцинациез но ревакцинациез улон интыя поликлиникаын ортчыны луэ яке ватсаса пунктэ вазиськоно, со Октябрьлы 50 ар площадьысь 21 номеро юртын ужа («Республиканский центр общественного здоровья»). Сьӧре паспорт, СНИЛС, эм утет сярысь полис кутоно. Тодэ вайытом, 18-тӥ куартолэзе Удмуртиын 38 муртлэсь висёнэз шараязы, 13 адями эмъюртъёсы сюриз.  Тегъёс: Ижкар коронавирус прививка Удмуртия  